Mestské zastupiteľstvo v Košiciach

U z n e s e n i e
z V. rokovania Mestského zastupiteľstva v Košiciach, 
zo dňa 22. júna 2015  			          číslo: 151

Doplnenie dokumentu „Tarifa DPMK, a. s. pre mestskú hromadnú dopravu“ 
s účinnosťou od 01.07.2015

Mestské zastupiteľstvo v Košiciach 
podľa § 6 ods. 2 písm. x) a ac) Štatútu mesta Košice

schvaľuje

doplnenie dokumentu „Tarifa DPMK, a. s. pre mestskú hromadnú dopravu“ s účinnosťou 
od 01.07.2015 takto:

1. V časti B (CESTOVNÉ LÍSTKY, ICH PLATNOSŤ A SADZBY) sa pod tabuľku 
     „Sadzby cestovných lístkov vrátane DPH“ dopĺňa text v znení: 

„Osobitné ustanovenia týkajúce sa platnosti niektorých cestovných lístkov v prechodnom období od 01.07.2015 do 31.10.2015:

1.	Cestovný lístok neprestupný do 4 zastávok sa považuje za cestovný lístok prestupný na 30 minút. 
2.	Cestovný lístok prestupný na 30 minút sa považuje za cestovný lístok prestupný na 60 minút.
3.	Platnosť časového cestovného lístka na 30 dní sa predlžuje o ďalších 7 dní (dodatočná doba platnosti), ak prvý deň aj posledný deň pôvodnej platnosti časového cestovného lístka (t. j. 30. deň platnosti) bude v prechodnom období. Ak časť pôvodnej doby platnosti časového cestovného lístka (t. j. 30 dní) bude mimo prechodného obdobia, platnosť takého časového cestovného lístka sa predĺži o alikvotnú časť dodatočnej doby platnosti. 
4.	Platnosť časového cestovného lístka na 90 dní sa predlžuje o ďalších 21 dní (dodatočná doba platnosti), ak prvý deň aj posledný deň pôvodnej platnosti časového cestovného lístka (t. j. 90. deň platnosti) bude v prechodnom období. Ak časť pôvodnej doby platnosti časového cestovného lístka (t. j. 90 dní) bude mimo prechodného obdobia, platnosť takého časového cestovného lístka sa predĺži 
o alikvotnú časť dodatočnej doby platnosti.
5.	Platnosť časového cestovného lístka na 180 dní sa predlžuje o ďalších 30 dní (dodatočná doba platnosti), ak pôvodná platnosť časového cestovného lístka (t. j. 180 dní) zasahuje do celého prechodného obdobia (t. j. v rozsahu 123 dní). Ak pôvodná doba platnosti časového cestovného lístka (t. j. 180 dní) zasahuje do prechodného obdobia v menšom rozsahu (t. j. menej ako 123 dní), platnosť takého časového cestovného lístka sa predĺži o alikvotnú časť dodatočnej doby platnosti. 
6.	Alikvotná časť dodatočnej doby platnosti podľa bodov 3 až 5 sa určí nasledovne: 
AČ = D . (P / M), pričom
AČ – alikvotná časť dodatočnej doby platnosti; takto vypočítaná doba sa zaokrúhľuje na celé dni podľa platných matematických pravidiel zaokrúhľovania; 
2

D – dodatočná doba platnosti príslušného časového cestovného lístka (t. j. buď 7, 21 alebo 30 dní);
P – počet dní pôvodnej doby platnosti príslušného časového cestovného lístka nachádzajúcich sa v prechodnom období (od 01.07.2015 do 31.10.2015 včítane);
M – maximálny počet dní, ktorým mohla pôvodná doba platnosti príslušného časového cestovného lístka zasiahnuť do prechodného obdobia (t. j. 30 v prípade časového cestovného lístka na 30 dní, 90 v prípade časového cestovného lístka na 90 dní alebo 123 v prípade časového cestovného lístka na 180 dní).

2. V časti C (PODMIENKY PRE POSKYTNUTIE BEZPLATNEJ PREPRAVY A 
     ZĽAVNENEJ PREPRAVY) sa na koniec vkladá nový bod 4, ktorý znie:
     
     „4. Osobitné ustanovenia týkajúce sa bezplatnej dopravy v prechodnom období od 
     01.07.2015 do 31.10.2015:

4.1 V pondelok a piatok bezplatná doprava pre držiteľov vodičského preukazu, ak sa preukážu vlastným vodičským preukazom a technickým preukazom motorového vozidla (pričom technický preukaz nemusí obsahovať meno držiteľa vodičského preukazu).“.

	MUDr. Richard Raši, PhD., MPH	
	primátor mesta Košice
	Podpísal dňa: 29.06.2015

Za správnosť:	Ing. Pavol Lazúr

		Mgr. Matej Čontofalský

Zapisovateľka: Blanka Lukáčová